Апошнім часам у беларускім мастацтве склалася тэндэнцыя да ажыўлення выставачнай дзейнасці ў правінцыйных гарадах. Цікавыя падзеі, якія адбываюцца ў сценах выставачнай залы Барысаўскай цэнтральнай бібліятэкі, дадаткова пацвярджаюць гэты факт. Выстаўкі работ жывапісцаў Валерыя Шкарубы, Нінель Шчаснай, Віктара Альшэўскага, архітэктара Галіны Левінай, скульптара Анатоля Анікейчыка, выніковая выстаўка арт-сесіі юных мастакоў Мінскай вобласці, а таксама навучэнцаў студыі Рышарда Мая — вось няпоўны спіс экспазіцый, што прайшлі ў Барысаве.